Diari Oficial de la Generalitat Valenciana


Sumari del DOGV 9760, del 05-01-2024 (2023/12667)

RESOLUCIÓ de 8 de novembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual DG/02-2020-72 del Pla general d'ordenació urbana de Benicàssim. Expedient 050/6122-YTF.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12250


Data del document
:   08-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de novembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual DG/02-2020-72 del Pla general d'ordenació urbana de Benicàssim. Expedient 050/4980-XBP. [2023/12294]  
  
De conformitat amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 050/7367-AYM Benicàssim (Castelló).  
  
«Informe ambiental i territorial estratègic  
Tràmit: Modificació puntual DG/02-2020-72 del PGOU Benicàssim  
  
Promotor: Ajuntament de Benicàssim.  
Autoritat substantiva: Comissió Territorial d'Urbanisme de Castelló  
  
Localització: terme municipal de Benicàssim  
Expedient: 050 - 2020 - EAE  
La Comissió d'Avaluació Ambiental, en la sessió del 15 de juliol de 2021, va adoptar el següent:  
Acord:  
Vista la proposta d'informe ambiental i territorial estratègic de la modificació puntual DG/02-2020-72 del PGOU Benicàssim, en els termes següents:  
En data 1 de juny de 2020 ha entrat en el Servei d'Avaluació Ambiental Estratègica de la Subdirecció General d'Avaluació Ambiental i Territorial, una sol·licitud d'inici de l'avaluació ambiental i territorial estratègica de la modificació puntual DG/21 6236-40 del Pla general d'ordenació urbana de Benicàssim.  
A) Documentació presentada  
La sol·licitud d'inici, remesa pel Servei Territorial d'Urbanisme de Castelló, s'acompanya d'esborrany de la modificació del pla i del document inicial estratègic amb els continguts de l'article 50 (procediment simplificat) de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format digital.  
B) Planejament vigent  
El planejament municipal vigent en el municipi de Benicàssim consisteix en un pla general que es va aprovar el 28 de juny de 1994 amb la declaració d'impacte ambiental de 17 de març de 1994.  
La modificació puntual té per objecte alterar la qualificació d'una superfície de sòl no urbanitzable mantenint la classificació, amb la finalitat de permetre les actuacions que s'indiquen a continuació:  
• Disposar d'una reserva de sòl dotacional per a ampliar la infraestructura de proveïment d'aigua potable mitjançant la construcció de nous depòsits adjacents al ja existent. Per a això es proposa qualificar la superfície necessària, aproximadament 13.840 m², de sistema local de servei urbà (SR). Esta actuació inclou l'execució d'una via per a accedir a la zona ampliada, amb una longitud aproximada de 292 m, la superfície de la qual serà qualificada de via pública.  
• Ampliar el camí agrícola «travessera del Sigalero» per a fomentar-ne l'ús per a vianants i ciclistes.  
Per a això es proposa qualificar de via pública una longitud aproximada de 1.130 m.  
El planejament vigent qualifica part d'estos sòls de sòl no urbanitzable comú de normativa general (SNU RC1) i de sòl no urbanitzable de protecció d'infraestructures (SNU PI) el que correspon amb les zones de protecció de la via AP-7, amb el barranc del Sigalero i el barranc de la Parreta, i el sòl afectat per línies elèctriques aèries.  
El municipi de Benicàssim es troba a la comarca de la Plana Alta, té una superfície de 36,1 quilòmetres quadrats i compta amb una població de 18.098 habitants l'any 2015.  
En el terme municipal es poden distingir tres zones. Al nord se situa la zona muntanyenca amb el parc natural del Desert de les Palmes. La part central es constituïx en un corredor d'infraestructures per la qual discorre l'autopista AP7, la carretera nacional N-340, el ferrocarril i línies elèctriques. En la zona sud es troba el nucli urbà i la costa.  
  
La costa disposa de 7 quilòmetres de platges, amb diverses banderes blaves, i el turisme és el motor principal de l'activitat econòmica del municipi. Disposa d'una àmplia varietat d'allotjaments turístics que poden donar cabuda a uns 100.000 habitants.  
C) Descripció, objecte i justificació  
La modificació té per objecte canviar la qualificació d'un sòl per a ampliar la infraestructura de proveïment d'aigua per a la construcció de nous depòsits adjacents als ja existents amb un xicotet camí públic d'accés d'uns 292 metres i una via per als vianants i ciclistes. La superfície de la parcel·la és de 13.840 m². La via per a vianants i ciclistes és aproximadament de 1.130 metres.  
La problemàtica que es pretén solucionar és (pàgina 5 de l'esborrany del pla relatiu a la modificació puntual presentat):  
«Construcció d'un nou depòsit adjacent amb una capacitat mínima de 15.000 m³. Serà necessària prèviament l'adquisició del terreny, i s'ha estimat una superfície aproximada de 13.000 m² i, s'ha de trobar pròxim a la ubicació de l'actual depòsit de La Parreta.  
Des d'este, s'efectua el proveïment de la xarxa de distribució de la zona vil·les, les urbanitzacions Montornés i Las Palmas i, en el futur, proveirà pràcticament tot el municipi de Benicàssim.»  
Esta actuació inclou l'execució d'un nou vial d'accés amb una longitud de 292 metres que serà qualificat de viari públic sobre la classificació vigent de sòl no urbanitzable RC1 (comú general).  
D'altra banda, es proposa ampliar sobre la classificació vigent de sòl no urbanitzable RC1 i PI (comú general i protecció d'infraestructures) del camí «travessera del Sigalero» per a l'ús per vianants ciclistes que té una longitud de 1.130 metres i es qualificarà igualment de vial públic de sòl no urbanitzable comú i protegit d'infraestructures i encreuaments amb ús agrícola i infraestructures.  
La imatge de la situació final sol·licitada ve al final d'este document.  
Per a la solució de la problemàtica, es plantegen tres alternatives:  
- L'alternativa 1. No actuació. Descartada per no solucionar la problemàtica.  
- L'alternativa 2. Descartada per promotor pel fet que «el sòl reservat per a l'execució dels depòsits afecta parcel·les que posseeixen construccions, la qual cosa suposarà un major cost econòmic i una afecció social de diferent abast. A més, el traçat proposat per a la ruta ciclista i per als vianants, suposa en part l'obertura d'un nou camí en la zona de servitud de l'AP-7, la qual cosa pot tindre dificultats des del punt de vista de la legislació sectorial de carreteres».  
L'alternativa 3. És la solució proposada pel promotor que conclou  
  
Sobre el sòl classificat com a no urbanitzable - RC1, es proposa qualificar-lo de sistema local de servei urbà (SR) per a dotar-lo de «reserva sòl suficient per a la construcció dels nous depòsits així com d'un accés adequat en zones no afectades per la legislació relativa a vies pecuàries, llits públics o carreteres. D'altra banda, la via per a ciclistes i vianants es planteja ampliant el traçat d'un camí agrícola existent i implica d'esta manera les menors afeccions al medi».  
  
Una síntesi de l'estudi de les alternatives plantejades ve en la pàgina 4 del document inicial estratègic:  
  
  
L'alternativa 3 seleccionada es representa gràficament al final d'este document.  
D) Document inicial estratègic  
Seguint l'article 50 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el document inicial estratègic presentat per l'Ajuntament consta de:  
- Objectius de la planificació i descripció de la problemàtica sobre la qual actua.  
- Abast, àmbit i possible contingut de les alternatives de l'instrument de planejament proposat.  
- Desenvolupament previsible de l'instrument de planejament proposat.  
- Diagnòstic de la situació del medi ambient abans de l'aplicació de l'instrument de planejament proposat.  
- Efectes previsibles sobre el medi ambient i sobre el territori.  
- Relació amb l'estratègia territorial valenciana i altres instruments de planificació sectorial.  
- Motivació de l'aplicació del procediment simplificat de l'avaluació ambiental estratègica.  
- Resum de la selecció d'alternatives.  
- Mesures previstes per a previndre, reduir i compensar els possibles efectes negatius.  
- Mesures previstes per al seguiment ambiental.  
- Referències bibliogràfiques.  
- Plànols.  
E) Consultes realitzades  
La Subdirecció General d'Avaluació Ambiental ha sotmés la documentació aportada a la consulta de les administracions afectades següents:  
  
Consulta Informe Administració pública consultada  
09.06.20 14.07.21 (paisatge)  
15.07.21  
(PATRICOVA) SubDG Ordenació del Territori i Paisatge:  
+ Servei d'Infraestructura Verda i Paisatge  
+ Servei d'Ordenació del Territori (PATRICOVA)  
09.06.20 22.07.20 SubDG Medi Natural: Ser. Ordenació i Gestió Forestal (Vies Pecuàries)  
 01.06.20 Servei Territorial d'Urbanisme.  
10.06.20 Demarcació de Carreteres. Ministeri Transports, Mobilitat i Agenda Urbana  
10.06.20 23.10.20 Confederació Hidrogràfica del Xúquer  
  
  
Nota: els informes rebuts es poden consultar en la pàgina web  
https://mediambient.gva.es/es/web/evaluacion-ambiental/seguiment-d-expedients-d-avaluacio-ambiental  
una vegada s'emeta este IATE.  
F) Identificació dels possibles efectes sobre el medi ambient  
De les consultes efectuades a les administracions públiques afectades a les quals es referixen els articles 48.d i 51.1 de la LOTUP indiquem els aspectes següents.  
- Urbanisme  
L'1 de juny de 2020 el Servei Territorial d'Urbanisme de Castelló emet un informe en què assenyala que l'aprovació definitiva serà autonòmica perquè afecta determinacions de l'ordenació estructural (qualificació del sòl no urbanitzable). L'òrgan ambiental també és l'autonòmic segons assenyala l'article 48.c LOTUP.  
Des del punt de vista de les seues competències no realitzen objeccions, indiquen les administracions de les quals es requerirà l'informe i indiquen que en la tramitació de l'expedient seran determinants els informes de:  
- la Demarcació de Carreteres de l'Estat i  
- el de PATRICOVA.  
- Vegetació o formacions d'interés  
L'informe de la secció forestal de Castelló conclou que les actuacions projectades no afecten terreny forestal d'acord amb el que s'establix en el Pla d'acció territorial forestal (PATFOR) de la Comunitat Valenciana aprovat pel Decret 58/2013, de 3 de maig, del Consell.  
  
- Vies pecuàries  
Existix discrepància, amb el que expressa el promotor.  
El 22 de juliol de 2020 la Secció Forestal emet un informe en el qual assenyala:  
La via pecuària núm. 4 denominada «Carrerassa de Mohino» que discorre pel terme municipal de Benicàssim i va ser classificada per l'Ordre ministerial de data 14 de maig de 1962, (BOE 1 de juny de 1962 i BOP del 21.06.1962). Esta via pecuària presenta una amplària legal en este tram de 20 m i no es troba ni partionada ni amollonada.  
Sobre la ubicació de terreny per a depòsit d'aigua l'informe de vies pecuàries estableix que «La reserva de sòl proposada per a construir la infraestructura de depòsits d'aigua, en la part que afecta el seu domini públic (Vegeu figura 4), no seria compatible amb la legislació sectorial de vies pecuàries, ja que amb caràcter general no podran ocupar-se terrenys del domini públic quan siga possible utilitzar els privats per a tal comesa.»  
En la comprovació la fotografia aèria de la figura 4 de l'informe del Servei Territorial de Medi Ambient de Castelló, només es planeja la incompatibilitat en l'extrem representat gràficament amb un cercle en un extrem del depòsit com podem observar:  
  
- Afecció a carreteres  
A reserva del que puga establir la contestació a l'informe sol·licitat el 10 de juny de 2020 a la Demarcació de Carreteres de l'Estat, la parcel·la en la qual es pretén reservar terreny per al depòsit confina amb l'AP-7.  
En este sentit, s'haurà d'actuar de conformitat amb el que es disposa en els articles 29 (zona de domini públic), 31 (servitud) i 32 (afecció) i 33 (límits d'edificabilitat) de la Llei 37/2015, de 29 de setembre, de carreteres, en els quals s'establixen les zones de domini públic, servitud, afecció i la compatibilitat de la qual dependrà del que s'establisca en l'informe de la Demarcació de Carreteres corresponent al municipi de Benicàssim.  
- Riscos/perillositat d'inundació - PATRICOVA  
L'informe de 15.07.2021 del Servei de Gestió Territorial (PATRICOVA) conclou que la modificació és compatible amb el Pla de prevenció de riscos d'inundació tenint en compte la proposta-alternativa 3 seleccionada pel promotor d'ampliació del camí «travessera de Sigalero» amb l'encreuament del barranc « Sigalero». En concret s'ha de senyalitzar i advertir en el traçat respecte al risc possible de la zona afectada per inundabilitat de conformitat amb les mesures cautelars establides en PATRICOVA.  
La proposta de l'Ajuntament és «El pas o encreuament sobre el llit del barranc del Sigalero es manté com a gual, tal com existix en l'actualitat i mantindre les condicions de pas actuals».  
- Infraestructura Verda i Paisatge  
Les consideracions formulades pel Servei d'Infraestructura Verda i Paisatge es reflectixen en el seu informe de 14 de juliol de 2021:  
- El document inicial estratègic estudia de mode succint, preliminar i esquemàtic, diferents consideracions que complix des del punt de vista paisatgístic, d'acord amb l'article 50 de la LOTUP.  
- El terme municipal de Benicàssim es troba dins de l'àmbit del Pla d'acció territorial de l'àrea funcional de Castelló, que es troba en tramitació, per la qual cosa s'hauria d'observar la compatibilitat de les determinacions proposades amb les d'este PAT, la versió preliminar de la qual pot consultar-se en l'enllaç: https://politicaterritorial.gva.es/es/web/planificacion-territorial-einfraestructura-verde/plan-de-accion-territorial-del-area-funcional-de-castellon-pat-castello.  
- Si bé cal considerar compatible l'ús que es proposa amb el paisatge de caràcter agrícola en el qual es localitza, este ús tindrà incidència en eixe paisatge, en tant que suposa la introducció de nous elements arquitectònics en este, així com l'ocupació de terreny per l'ampliació del camí.  
Esta incidència no serà significativa si s'establixen condicions per al desenvolupament de l'àmbit que garantisquen la preservació del caràcter i les condicions de percepció del paisatge existent, d'acord amb l'article 6.3. de la LOTUP.  
No obstant això, el Servei d'Infraestructura Verda i Paisatge servei ha incorporat una sèrie d'objeccions/condicionants que traslladem a la proposta d'Acord perquè s'incorporen abans de l'aprovació definitiva.  
  
- Confederació Hidrogràfica del Xúquer: Llits i recursos hídrics  
La Confederació Hidrogràfica del Xúquer el 23 d'octubre de 2020 ha emés informe en el qual assenyala que no existixen estudis sobre el risc d'inundació del barranc de la Parreta.  
Es remet als articles 9 bis (Limitacions als usos en la zona de flux preferent en sòl rural) i 14 bis (Limitacions als usos del sòl en la zona inundable) del Reial decret 849/1986 (Reglament del domini públic hidràulic).  
En el cas que es produïsca un increment de la demanda de recursos hídrics serà necessària l'obtenció de l'informe previst en l'article 25.4 (emissió d'informe previ de la Confederació Hidrogràfica) del Reial decret legislatiu 1/2001, de 20 de juliol, pel qual s'aprova el text refós de la Llei d'aigües.  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta Directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que s'establix en la legislació d'avaluació ambiental.  
H. Valoració ambiental d'acord amb els criteris de l'annex VIII de la LOTUP  
1. Per les característiques dels plans i programes:  
La modificació puntual plantejada no establix el marc per a projectes sotmesos a avaluació d'impacte ambiental i la incidència sobre el planejament vigent és mínima i no influïx en altres plans de rang inferior.  
La transformació d'este sòl per a sistema local de servei urbà (SR) no presenta nous efectes ambientals significatius sobre el medi ambient i no té cap incidència en el model territorial ja aprovat.  
  
L'ampliació del camí agrícola «travessera del Sigalero» per a fomentar-ne pels vianants ciclistes continuarà sent una via pública amb una longitud aproximada de 1.130 metres per la qual cosa amb les cauteles necessàries i mesures correctores establides en el PATRICOVA i amb les indicacions establides en este sentit pel servei de Gestió Territorial no hi ha tampoc objeccions.  
El sòl roman com a sòl no urbanitzable i seguint l'informe del Servei Territorial d'Urbanisme de Castelló no hi ha objeccions en este sentit.  
2. Per les característiques dels efectes i de l'àrea probablement afectada:  
L'actuació es localitza en un entorn ja antropitzat, bé adjacent a un depòsit ja existent o bé sobre un traçat ja existent aprofitant bogues de finques agrícoles.  
En matèria d'integració paisatgística, a proposta del Servei d'Infraestructura Verda i Paisatge s'ha traslladat el condicionant en la proposta d'acord d'este informe.  
Si bé hem de destacar la possible afecció a la via pecuària Carrerassa de Mohino segons hem observat en l'informe del Servei de Territorial de Medi Ambient de Castelló.  
En este sentit hem d'observar la puntualització de la conclusió d'este informe en tant que fa referència «a la part que afecta el seu domini públic».  
Com s'ha indicat en la problemàtica que es pretén solucionar està l'adquisició de terreny necessari amb la qualificació de «sistema local de servei urbà (SR)» en els terrenys necessaris per a la construcció, per la qual cosa hem d'advertir que la via pecuària denominada «Carrerassa del Mohino» encara que en eixe tram no està partionada ni amollonada, però que atés que l'acte de classificació determina l'existència, l'amplària i el traçat, a causa de la inalienabilitat dels terrenys afectats per via pecuària, s'hauran de prendre les precaucions de no-intrusió en l'extrem de la parcel·la afectada, al costat del depòsit ja existent, a fi de salvaguardar la integritat del traçat en una franja mínima de 10 metres a l'eix central de la via pecuària perquè en cas d'un acte posterior de partió, en eixe tram no existisca conflicte o incompatibilitat segons l'informe de vies pecuàries.  
Els altres 10 metres d'afecció (en total serien 20 m d'amplària mínima legal) es repartirien a l'altre costat de l'eix pecuari.  
En l'àrea d'influència afectada pel traçat de la via pecuària, la proposta del planejament sistema local de servei urbà (SR) haurà de respectar la integritat del traçat de via pecuària existent, amb l'amplària legal de la seua classificació i amb els efectes dels articles 20 i 21 de la Llei 3/2014, d'11 de juliol, de la Generalitat, de vies pecuàries de la Comunitat Valenciana quant a la seua integritat del planejament urbanístic.  
  
Per tant, amb esta excepció, l'alternativa tres triada pel promotor, amb els ajustaments topogràfics propis de replanteig del terreny abans de l'execució d'obra de desenvolupament, l'afecció per la via pecuària podrà ser esmenada.  
Traçat de la via pecuària a respectar. Detall de l'afecció per via pecuària sobre ortofoto de l'ICV - Capa temàtica corresponent a la via pecuària Carrerassa del Mohino.  
  
  
  
  
  
I) Proposta d'acord  
D'acord amb l'exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual DG/02-2020-72 del PGOU de Benicàssim, l'objecte del qual serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, sempre que prèviament a l'aprovació definitiva es complisquen els condicionants descrits a continuació, i correspon continuar la tramitació de la modificació de Pla conforme a la normativa sectorial.  
1. Respecte a la via pecuària «Carrerassa de Mohino»:  
Es tindran en consideració les precaucions establides en l'apartat H.2 d'este informe referit a l'afecció de vies pecuàries.  
D'esta manera, la ubicació del depòsit es pot desenvolupar cap a la superfície més allunyada de la via pecuària i fora del traçat de protecció existent.  
2. Respecte a l'afecció a l'AP-7:  
Amb caràcter previ a l'aprovació definitiva s'haurà d'observar l'informe de la Demarcació de Carreteres de l'Estat quant a la compatibilitat, si és el cas, amb les zones de domini, servitud o afecció derivades de la Llei de carreteres.  
3. Quant a la normativa derivada de PATRICOVA:  
S'atendrà el que es disposa en l'informe emés pel Servei de Gestió Territorial de 15.07.2021 respecte a la proposta-alternativa 3 seleccionada pel promotor d'ampliació del camí «travessera del Sigalero» amb l'encreuament del barranc «Sigalero». En concret s'ha de senyalitzar i advertir en el seu traçat el risc possible de la zona afectada per inundabilitat de conformitat amb les mesures cautelars establides en PATRICOVA.  
4. Hauran d'atendre's les determinacions contingudes en l'informe de 14 de juliol de 2021, del Servei d'Infraestructura Verda i Paisatge, en concret:  
S'haurà d'incloure en la normativa urbanística condicionants per a l'execució de l'actuació, concrets i específics per a l'ús i l'àmbit proposats, que garantisquen el compliment dels criteris:  
- Les construccions hauran d'adaptar-se a l'entorn en el qual se situen. No s'admetran actuacions individuals que distorsionen les solucions constructives dels edificis o del conjunt en el qual se situen, trenquen l'harmonia del paisatge o en desfiguren la visió. Per a la futura ampliació del depòsit s'hauran d'adoptar el sistema i les característiques tipològiques i estètiques de l'actual (alçàries, volumetria, materials, textures, cromatismes, vegetació).  
- Adequació a la topografia i vegetació existents, es consideren referents del projecte i el manteniment del patró d'implantació del depòsit actual, així com de les característiques agrícoles i forestals de l'entorn.  
  
- L'ampliació del camí agrícola, així com els usos associats al depòsit que es desenvolupen en els espais exteriors, s'hauran de dissenyar per a garantir la continuïtat del paisatge en el qual s'integra, i evitar la formació d'una pantalla de vegetació aliena a este, plantant elements vegetals que seguisquen els patrons de la zona circumdant i eviten el segellament del sòl (asfaltat o formigonat).  
El camí agrícola «Travessera Sigalero» ampliat, quedarà integrat en la infraestructura verda municipal, amb l'aprovació de la modificació puntual que es tramita, de conformitat amb el que s'establix en els articles 4.3. i 4.5.g) de la LOTUP. Esta condició haurà de ser inclosa en la normativa urbanística municipal.  
5. Abans de l'execució de l'obra haurà d'obtindre's de la Confederació Hidrogràfica l'autorització oportuna derivada de la seua normativa sectorial segons el que s'assenyala en l'informe emés per este organisme de 23 d'octubre de 2020.  
Segons establix l'article 51.7 de la LOTUP, l'informe ambiental i territorial estratègic perdrà la vigència i cessarà de produir els efectes que li són propis si, una vegada publicat en el Diari Oficial de la Generalitat Valenciana, no s'haguera aprovat el Pla en el termini màxim de quatre anys des de la publicació. En tal cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
  
ANNEX 1  
Alternativa tres triada per a l'emplaçament del depòsit i via per a ciclistes i vianants  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat abans, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica modificació puntual DG/02-2020-72 del PGOU Benicàssim, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra la present resolució, per no ser un acte definitiu en via administrativa, no es pot recórrer; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i als efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'esta, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 9 d'agost de 2021.- El secretari de la Comissió d'Avaluació Ambiental: José del Valle Arocas.»  
  
València, 8 de novembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.